Document ID: 32013D0227

KOMISJONI OTSUS,
22. mai 2013,
millega lõpetatakse subsiidiumivastane menetlus Hiina Rahvavabariigist pärit jalgrataste impordi suhtes
(2013/227/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. juuni 2009. aasta määrust (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artiklit 14,
olles konsulteerinud nõuandekomiteega
ning arvestades järgmist:
A. MENETLUS
1. Algatamine
(1)
Aprillis 2012 avaldas Euroopa Komisjon (edaspidi „komisjon”) Euroopa Liidu Teatajas teate (2) (edaspidi „algatamisteade”) dumpinguvastase menetluse algatamise kohta Hiina Rahvavabariigist pärit jalgrataste impordi suhtes liitu (edaspidi „subsiidiumivastane menetlus”).
(2)
Subsiidiumivastase menetluse algatamise aluseks oli 15. märtsil 2012. aastal Euroopa Jalgrattatootjate Ühenduselt (European Bicycles Manufacturers Association - EBMA, edaspidi „taotluse esitaja”) saadud kaebus liidu tootjate nimel, kelle toodang moodustab enam kui 25 % liidu jalgrataste kogutoodangust.
(3)
Kaebus sisaldas esmapilgul usutavaid tõendeid nimetatud toote subsideerimise kohta ja sellest tuleneva olulise kahju kohta, mida peeti menetluse algatamiseks piisavaks.
(4)
Komisjon teavitas menetluse algatamisest ametlikult taotluse esitajat, teisi teadaolevaid liidu tootjaid, liidu tootjate ühendusi, Hiina Rahvavabariigi (edaspidi „Hiina”) teadaolevaid eksportivaid tootjaid ja nende ühendusi, Hiina esindajaid, teadaolevaid importijaid ja nende ühendusi, teadaolevaid liidu jalgrattaosade tootjaid ja nende ühendusi ja teadaolevaid kasutajaid ning saatis neile küsimustikud. Huvitatud isikutele anti võimalus esitada oma seisukohad kirjalikult ja taotleda ärakuulamist algatamisteates sätestatud tähtaja jooksul.
2. Paralleelne dumpinguvastane menetlus
(5)
Märtsis 2012 avaldas komisjon Euroopa Liidu Teatajas teate (3) Hiina Rahvavabariigist pärit jalgrataste impordi suhtes kehtivate dumpinguvastaste meetmete vahepealse läbivaatamise kohta vastavalt nõukogu 30. novembri 2009. aasta määruse (EÜ) nr 1225/2009 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed) (4) (edaspidi „dumpinguvastane algmäärus”) artikli 11 lõikele 3 ja artikli 13 lõikele 4. Uurimine on käimas.
3. Paralleelne meetmetest kõrvalehoidmise uurimine
(6)
Komisjon algatas septembris 2012 määrusega (EL) nr 875/2012 (5) uurimise seoses nõukogu rakendusmäärusega (EL) nr 990/2011 (6) Hiina Rahvavabariigist pärit jalgrataste impordi suhtes kehtestatud dumpinguvastastest meetmetest võimaliku kõrvalehoidmisega Indoneesiast, Malaisiast, Sri Lankast ja Tuneesiast saadetud impordi kaudu, olenemata sellest, kas jalgrattad on deklareeritud Indoneesiast, Malaisiast, Sri Lankast ja Tuneesiast pärinevana või mitte, ning kehtestab kõnealuse impordi suhtes registreerimisnõude (edaspidi „meetmetest kõrvalehoidmise uurimine”).
(7)
Novembris 2012 avaldas komisjon Euroopa Liidu Teatajas teate, (7) et meetmetest kõrvalehoidmise uurimise järeldusi võib kasutada dumpinguvastases menetluses.
(8)
Meetmetest kõrvalehoidmise uurimine on veel käimas.
B. KAEBUSE TAGASIVÕTMINE JA MENETLUSE LÕPETAMINE
(9)
22. märtsil 2013 komisjonile saadetud kirjas võttis kaebuse esitaja kaebuse ametlikult tagasi.
(10)
Määruse (EÜ) nr 597/2009 artikli 14 lõike 1 kohaselt võib juhul, kui kaebuse esitaja võtab oma kaebuse tagasi, menetluse lõpetada, kui lõpetamine ei ole vastuolus liidu huvidega.
(11)
Komisjon otsustas subsiidiumivastase menetluse lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Huvitatud isikuid teavitati vastavalt ja neile anti võimalus esitada märkusi. Ei laekunud ühtegi märkust, mis oleks andnud põhjust langetada teistsugune otsus.
(12)
Seega otsustati, et Hiinast pärit ja liitu suunatud jalgrataste importi käsitlev subsiidiumivastane menetlus tuleks lõpetada ilma meetmeid kehtestamata,
ON VASTU VÕTNUD KÄESOLEVA OTSUSE:
Artikkel 1
Käesolevaga lõpetatakse Hiina Rahvavabariigist pärit ja CN-koodide 8712 00 30 ja ex 8712 00 70 alla kuuluvate mootorita jalgrataste ja muude rataste (sealhulgas kolmerattalised veojalgrattad, kuid mitte monorattad) liitu importimist käsitlev subsiidiumivastane menetlus.
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 22. mai 2013

Labels: 3
8
4
18